*Tämä artikkeli kertoo Oulun kylästä. Samannimisestä kaupunginosasta on oma artikkelinsa*

KiviniemiKiviniemen sijainti Haukiputaan kartalla

**Kiviniemen** kylä sijaitsee Oulussa Kellon kaupunginosassa, Perämeren Kellonlahden rannalla. Kiviniemeen kuuluu myös Letonranta. Kun Kiviniemi oli osa entistä Haukiputaan kuntaa, oli se Haukiputaan kylistä toiseksi suurin, sen väkiluvun ollessa liki 3 000 asukasta vuonna 2011. 

Kiviniemessä on vanha kalasatama.

Kalasatama lokakuussa 2005

Kylän historiaa
---------------

Kiviniemen uusi koulurakennus
Kiviniemi sijaitsee Perämeren rannalla noin 20 kilometrin päässä Oulun keskustasta pohjoiseen. Luonnonläheinen Kiviniemi on suosittua asuinaluetta, ja se on vuosikymmenten saatossa kasvanut muutaman sadan asukkaan kalastajakylästä liki 3 000 asukkaan kotiseuduksi. 

Heti jääkauden jälkeen koko Pohjanlahden rannikkoalue oli vielä paksun vesikerroksen peitossa. Vielä 1000-luvulle tultaessa Kiviniemen ja Kellon kylän alueet olivat suurimmalta osin veden alla. Kiviniemen alue alkoi hiljalleen erottua maisemasta Virpiniemen suunnasta kohti etelää työntyvänä niemenä, jonka nimen voisi ajatella syntyneen silloin Virpiniemen hiekkarantoihin verrattuna kivisistä rannoista. Haukiputaan ja Kellon silloisen rannikon tuntumaan syntyi vuosien 1350–1450 aikana useiden kymmenien talojen kyläasutus, ja asukkaiden päämielenkiinnon kohteena oli meri- ja jokikalastus. Kiviniemen asutuksen varhaisvaiheista on saatavilla vain vähän tietoa, sillä kirjoitettua materiaalia ei juurikaan enää ole. Kylän nykyinen keskus nousi merestä arvioiden mukaan noin 1500-luvun tuntumassa, ja kylän kanta-asutuksen arvellaan kuitenkin syntyneen pääpirteittäin 1800-luvulla. 

Kiviniemi on kasvanut niin ikään kalastuksen ympärille, ja vielä 1900-luvun alussa lähes kaikkien asukkaiden pääelinkeino saatiin kalastuksesta. Kalastus pysyi kylän pääelinkeinona pitkälle 1970-luvulle, ja Kiviniemen satamassa myydään edelleen päivittäin tuoretta kalaa. Kotieläimiä kylän asukkaiden taloissa pidettiin lähinnä omia tarpeita varten, ja joka perheeseen kuului tyypillistä laiduntavaa karjaa kuten lehmiä, lampaita, sikoja, kanoja ja hevosia, joista erityisesti hevosia tarvittiin talvisessa nuotanvedossa. Sataman tuntumassa sijainnut kylän viimeinen karjatila luopui lehmistään 1980-luvulla.

1940- ja 1970-luvuilla Kiviniemen asukasluku oli muutamien satojen tienoilla. Kylän voimakas rakentaminen alkoi 1970-luvulla, jolloin taloja rakennettiin lähinnä nykyisin satamaan vievän Kiviniementien pohjoispuolelle. 1950-luvulta 1970-luvulle Kiviniemessä toimi kaksi kauppaa; Osuuskaupan myymälä lähellä satamaa sekä yksityinen Mannisen kauppa kylän keskustassa. 1980-luvulla kylässä toimi myös oma postitoimisto, mutta kauppatoiminta päättyi kylässä 1980-luvulla. Kiviniemi oli useita vuosia ilman omaa kauppaansa, kunnes vuonna 2003 Siwa-myymäläketju avasi toimipisteensä entisen Mannisen kaupan toimitiloihin. Kylän vireä tanssiravintola Camillo tuhoutui tulipalossa huhtikuun 2012 alkupuolella, mutta onnettomuudesta selvittiin ilman henkilövahinkoja, mutta palon aiheuttamat vahingot olivat kymmenien tuhansien eurojen arvoisia. 

Kiviniemen koulu valmistui vuonna 1950. Kiviniemen vireän asukasluvun kasvun myötä koulua laajennettiin uudella, pienemmällä rakennuksella sekä liikunta- ja ruokasalilla. Vuonna 2000 koulun viereen rakennettiin myös päiväkoti. Alkuperäinen koulurakennus purettiin vuonna 2010 ja vanhan koulun tilalle nousi uusi ja nykyaikainen koulurakennus, ja se vihittiin käyttöön 15. toukokuuta 2012. Aiemmin kolmen luokka-asteen koulu kasvoikin kuuden luokka-asteen ja noin 300 oppilaan opinahjoksi. Kellon kirjasto toimii Kiviniemen koulun tiloissa.

Kalasatama helmikuussa 2013

Kiviniemen satama
-----------------

Kiviniemen satamassa kohtaavat vanha ja uusi aika. Kylän perinteinen kalastuselinkeino elää yhä tuoretta ja jalostettua kalaa ympärivuotisesti tarjoavassa kalasatamassa ja vuonna 2002 käyttöön otetun 150-paikkaisen veneilysataman palveluja kehitetään aktiivisesti. 

Kiviniemen kalasatama on oman kylän ja lähiseudun asukkaiden taattu kala-aitta. Sulan meren aikana kalastajia saapuu rantaan jo aamusta alkaen, jolloin tuoretta kalaa voi ostaa suoraan kalastajilta. Kalasatamassa sijaitseva ravintolamyymälä Kalapuohi myy tuoretta ja jalostettua kalaa ympäri vuoden, ja Kellon nuorisoseura pitää satamassa vanhaa kala-aittaan rakennettua museota, joka kertoo esineistöineen ajasta, jolloin kalastus oli kylän tärkein elinkeino. 

Veneilysataman palveluihin lukeutuvat tällä hetkellä muun muassa septitankin tyhjennyspiste sekä polttoaineen jakeluasema laitureineen, kuin myös Botnia Marinan veneilypalveluhallin tilat ja veneiden säilytyshallit. Kylän yhdistys pyrkii lisäämään sataman viihtyvyyttä, ja Pohjois-Pohjanmaan TE-keskus on myöntänyt kylän satamahankkeeseen noin 268 000 euroa ja Haukiputaan kunta runsaat 235 000 euroa. Kiviniemi on tunnettu myös veneenrakennustaidoistaan, ja kylässä on edelleen kaksi aktiivisessa toiminnassa olevaa veneenveistämöä.

Elinkeinot
----------

Kiviniemen elinkeinorakenne on muuttunut vuosien saatossa voimakkaasti. Aikaisempien vuosikymmenten tärkein elinkeino eli kalastus ja siihen liittyvät taloustoimet ovat saaneet väistyä, ja tilalle on tullut laaja kirjo eri toimialoja. Toimivan kalatalouden ansiosta kylän ilme on kuitenkin edelleen omaleimainen. 

Kiviniemessä työpaikkoja eri toimialoilla on yhteensä yli 130, joista valtaosa keskittyy terveydenhuollon ja sosiaalipalveluiden toimialoille. Kylän työvoimasta suurin osa työskentelee Oulussa.

Kylän asukasyhdistys
--------------------

Kiviniemen asukasyhdistys perustettiin marraskuussa 1974, ja sen tehtäviin lukeutuvat muun muassa kylän asukkaiden edunvalvonta, kanssakäynnin lisääminen ja harrastusten edistäminen sekä jatkuvasti kasvavan asuinalueen viihtyisyyden ja turvallisuuden edistäminen.

Vuosittaiseen Kiviniemen asukasyhdistyksen toimintaan lukeutuvat muun muassa lasten hiihtokilpailut maaliskuussa, nuorten yleisurheilukilpailut elokuussa osana Kellon meripäiviä. sekä kylän yhteinen rantatapahtuma kesäisin. Lisäksi asukasyhdistys ylläpitää Kiviniemen verkkosivustoa ja on mukana kylän kehittämisprojektissa. Näiden toimien turvaamiseksi asukasyhdistys kerää vuosittain myös viiden euron jäsenmaksun.

Lähteet
-------

1. ↑   Tervetuloa Kiviniemeen! Kellon Kiviniemen verkkosivusto.
2. ↑  Jääkausi ja maankohoaminen Kellon Kiviniemen verkkosivusto.  Arkistoitu 21.11.2008.
3. 1 2  Kiviniemen juuret 1800-luvulla Kellon Kiviniemen verkkosivusto.  Arkistoitu 21.11.2008.
4. 1 2 3  Meren ja maan viljaa Kellon Kiviniemen verkkosivusto.  Arkistoitu 21.11.2008.
5. ↑  1900-luvun alkupuoli Kellon Kiviniemen verkkosivusto.  Arkistoitu 21.11.2008.
6. 1 2  1900-luvun loppupuoli ja 2000-luvun alku Kellon Kiviniemen verkkosivusto.  Arkistoitu 21.11.2008.
7. 1 2   Ravintola Camillo paloi Haukiputaalla Kaleva.
8. ↑  Ravintola paloi Haukiputaalla – tuhot kymmenien tuhansien eurojen arvoisia Aamulehti.  Arkistoitu 9.4.2012.
9. ↑   Kiviniemen koulun esittely Oulun kaupungin verkkosivusto.
10. ↑   Kiviniemen koulun vihkiäiset Oulun kaupungin verkkosivusto.
11. ↑  Kellon kirjasto Oulun kaupungin verkkosivusto.
12. ↑  Kiviniemen satama on koko kylän olohuone Kellon Kiviniemen verkkosivusto.  Arkistoitu 14.3.2012.
13. 1 2  Kalaa ympäri vuoden Kellon Kiviniemen verkkosivusto.  Arkistoitu 14.3.2012.
14. ↑   Kalapuohin tuotevalikoima Kalapuohin verkkosivusto.
15. ↑  Botnia Marina Botnia Marinan verkkosivusto.  Arkistoitu 26.8.2011.
16. ↑  Palveluja veneilijöille Kellon Kiviniemen verkkosivusto.  Arkistoitu 14.3.2012.
17. 1 2  Elinkeinot Kellon Kiviniemen verkkosivusto.  Arkistoitu 21.11.2008.
18. 1 2  Asukasyhdistys haluaa olla kiviniemeläisten edunvalvoja Kellon Kiviniemen verkkosivusto.  Arkistoitu 14.3.2012.
19. ↑  Asukasyhdistyksen toimintakertomus Kellon Kiviniemen verkkosivusto.  [vanhentunut linkki]
20. 1 2  Jäsenmaksuilla toimintaa koko kylän iloksi Kellon Kiviniemen verkkosivusto.  Arkistoitu 21.11.2008.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kiviniemi (Haukipudas)**.
* Kellon kyläyhdistys (Arkistoitu – Internet Archive)
* Kiviniemen koulu
* Kiviniemen Laituriyhdistys
* Haukiputaan Veneilijät
* Putaan Vilkkaat
* Kalapuohi
* Botnia Marina[vanhentunut linkki]
* Kellon Vene (Arkistoitu – Internet Archive)

Haukipudas

|  |  |
| --- | --- |
| Kylät ja alueet | Annalankangas · Asemakylä · Ervastinranta · Halosenniemi · Holstinmäki · Häyrysenniemi · Jokikylä · Kalimenkylä · Keiska · Kello · Kirkonkylä · Kiviniemi · Kurtinhauta · Martinniemi · Onkamo · Parkumäki · Putaankylä · Rivinnokka · Santaholma · Takkuranta · Taipaleenkylä · Ukonkaivos · Virpiniemi |
| Vesistöt | Halosenlahti · Hekkalanlahti · Kalimeenoja · Kiiminkijoki |
| Muuta Haukiputaaseen liittyvää | Ahmat · A. Santaholma Oy · Vapaa-aikakeskus Jatuli · Kirkko · Rautatieasema · Kellon asema · Martinniemen rata · Martinniemen asema · Martinniemen saha · Maunun saha · Nimettömänmatala · Nurkkanäyttämö · Rantapohja · Suurhiekka |